**สรุปผลตรวจติดตามแผนการตรวจราชการแบบบูรณการงาน/โครงการตามแผนการตรวจราชการ**

**เขตตรวจราชการที่ 5 และผู้ตรวจราชการกระทรวง ประจำปีงบประมาณ พ.ศ.2566 รอบที่ 1**

สำนักงานศึกษาธิการจังหวัดสุราษฎร์ธานี ขอรายงานผลตรวจติดตามแผนการตรวจราชการ
แบบบูรณการงาน/โครงการตามแผนการตรวจราชการของผู้ตรวจราชการสำนักนายกรัฐมนตรี เขตตรวจราชการที่ 5 และผู้ตรวจราชการกระทรวง ประจำปีงบประมาณ พ.ศ.2566 ประเด็นนโยบายสำคัญ
ของรัฐบาล : การพัฒนาศักยภาพคนตลอดช่วงชีวิต ของผู้ตรวจราชการ รอบที่ 1 ดังนี้

ประเด็นการตรวจติดตาม

 1. ปีการศึกษา 2564 - 2565 สถาบันการศึกษาในพื้นที่ที่สังกัดกระทรวงศึกษาธิการ มีแนวทาง
การดำเนินการในเรื่องดังต่อไปนี้ หรือไม่ อย่างไร

1.1) การพัฒนาสมรรถนะผู้เรียนในศตวรรษที่ 21 (Soft Skills & Hard Skills โดยเฉพาะการคิดวิเคราะห์ การแก้ไขปัญหาที่ซับซ้อน ทักษะชีวิตภายใต้สังคมพหุวัฒนธรรม ทักษะด้านภาษา ศิลปะ ตลอดจนการใช้เทคโนโลยี)

ปีการศึกษา 2564 – 2565 หน่วยงานทางการศึกษาได้มีแนวทางการดำเนินการพัฒนาสมรรถนะผู้เรียนในศตวรรษที่ 21 โดยเน้นให้ผู้เรียนมีส่วนร่วมการคิดวิเคราะห์ สังเคราะห์ ความคิดสร้างสรรค์
ในรายวิชาตามหลักสูตรการศึกษานอกระบบระดับการศึกษาขั้นพื้นฐาน พุทธศักราช 2551 อาทิ ทักษะการเรียนรู้ ภาษาไทย ศิลปศึกษา สังคมศึกษา และการใช้เทคโนโลยี มีการจัดกิจกรรมการเรียนรู้ กิจกรรมพัฒนาผู้เรียน บูรณการเนื้อหาด้านวัฒนธรรมเข้าไปใช้ในวิชาต่างๆ บูรณการหลักปรัชญาของเศรษฐกิจพอเพียงสู่กระบวนการจัดการเรียนรู้เพื่อพัฒนาสมรรถนะของผู้เรียน ส่งเสริมให้นักเรียน นักศึกษา จัดสร้างนวัตกรรม โครงงานสิ่งประดิษฐ์และงานวิจัย ส่งเสริมให้นำเสนอผลงานออกสู่สาธารณชนและนำมาใช้ประโยชน์
ในชุมชน โดยนักเรียน นักศึกษาต้องใช้ทักษะทางด้าน ภาษา และเทคโนโลยี การคิดวิเคราะห์ การแก้ไขปัญหา
ผ่านทาง โครงการต่าง ๆ อาทิ โครงการประกวดโครงงานวิทยาศาสตร์,โครงการส่งเสริมการสร้างผลงานนวัตกรรม สิ่งประดิษฐ์ งานสร้างสรรค์หรืองานวิจัย,โครงการเปิดโลกอาชีพ Open House ’66 ทั้งนี้ คณะครูและบุคลากรร่วมกันจัดทำแผนการจัดการเรียนรู้ Active Learning สู่สมรรถนะผู้เรียน วางแผนพัฒนาสมรรถนะด้านการสื่อสารภาษาอังกฤษ (Communicative Competence) จัดทำแผนการเรียนรายวิชาภาษาจีนให้กับทุกแผนกวิชาเพื่อเพิ่มทักษะด้านภาษาต่างประเทศ และพัฒนาคู่มือแนวทาง (Guideline) การพัฒนาทักษะการอ่าน
และการเขียนภาษาไทย รวมทั้ง จัดตั้งศูนย์การเรียนรู้ด้านเทคโนโลยีดิจิทัล เพื่อส่งเสริมการประกอบธุรกิจออนไลน์ และพัฒนาโปรแกรมระบบบริหารจัดการการศึกษาต่อเนื่อง (C-Smart) เพื่อใช้ในการบริหารจัดการการศึกษาต่อเนื่อง มีการจัดอบรมครูเพื่อพัฒนาหลักสูตรสถานศึกษาและการจัดการเรียนรู้สู่การวัด
และประเมินผลระหว่างเรียน โดยมีการพัฒนาศักยภาพครูผ่านโครงการพัฒนาการจัดการเรียนรู้เพื่อเสริมสร้างสมรรถนะผู้เรียนที่ตอบสนองการเปลี่ยนแปลงศตวรรษที่ 21 อาทิ - Critical Thinking and Problem Solving (ทักษะด้านการคิดอย่างมีวิจารณญาณ และทักษะในการแก้ปัญหา) Creativity and Innovation (ทักษะด้านการสร้างสรรค์ และนวัตกรรม) และ Cross-cultural Understanding (ทักษะด้านความเข้าใจความต่างวัฒนธรรม ต่างกระบวนทัศน์) เป็นต้น พร้อมทั้ง การนิเทศ กำกับ ติดตาม ประเมินผล และรายงานผลการดำเนินงานของสถานศึกษา

1.2 การขับเคลื่อนการจัดการศึกษาฐานสมรรถนะ

 หน่วยงานทางการศึกษามีกระบวนการ วิธีการดำเนินงานเกี่ยวกับการขับเคลื่อนการจัดการศึกษา
ฐานสมรรถนะ โดยจัดการอบรมเชิงปฏิบัติการพัฒนาบุคลากรทางการศึกษา ด้านการจัดการเรียนรู้
และการวัดประเมินผลเพื่อพัฒนาสมรรถนะ จัดประชุมปฏิบัติการจัดทำหน่วยการเรียนรู้ ร่วมกันวิพากษ์ แลกเปลี่ยนเรียนรู้ และประชุมปฏิบัติการนิเทศติดตามแบบพบกลุ่มในการกำหนดเป้าหมายการเรียนรู้ ออกแบบการจัดการเรียนรู้ ออกแบบการวัดและประเมินผล พร้อมทั้ง การพัฒนากรอบหลักสูตรระดับท้องถิ่นครบถ้วนอย่างต่อเนื่อง มีความสอดคล้องกับเป้าหมาย จุดเน้น สาระท้องถิ่น และสอดคล้องแผนการศึกษาแห่งชาติ พ.ศ. 2560 – 2579 ซึ่งมีการดำเนินการทบทวน ให้ความรู้ และกำหนดให้โรงเรียนจัดทำแผน
การจัดการเรียนรู้ที่เน้นสมรรถนะสำคัญ 5 ประการ และการนำแผนการจัดการเรียนรู้สู่การปฏิบัติ ซึ่งเป็น
การเรียนรู้อย่างต่อเนื่องผ่านการดำเนินกิจกรรม/โครงการ ต่าง ๆ อาทิ หนึ่งคนหนึ่งอาชีพ การซื้อขายสินค้าและบริการด้วยสื่ออิเล็กทรอนิกส์ ผ่านระบบเครือข่ายคอมพิวเตอร์ หรืออินเทอร์เน็ต (E-commerce)
จัดห้องเรียนพิเศษด้านภาษาจีน จัดฝึกอาชีพในสถานประกอบการให้กับผู้เรียน จัดการเรียนการสอน
โดยให้ครูภูมิปัญญา ผู้เชี่ยวชาญในแต่ละอาชีพมีส่วนร่วมในการพัฒนาผู้เรียน และพัฒนาผู้เรียนให้มีสมรรถนะในการประกอบธุรกิจออนไลน์ หรือสามารถนำเทคโนโลยีดิจิทัลมาใช้ในการสร้างอาชีพหรือธุรกิจ
ทั้งนี้ เพื่อตรวจสอบและประเมินคุณภาพมาตรฐานตามเกณฑ์มาตรฐานการเรียนรู้ในแต่ละกลุ่มสาระการเรียนรู้ จึงจัดกิจกรรมการนิเทศ อาทิ การนิเทศการศึกษาโดยการสุ่มลงพื้นที่สังเกตการจัดการเรียนรู้สู่สมรรถนะในชั้นเรียน และการนิเทศ ติดตามการบริหารจัดการหลักสูตรสถานศึกษาสู่การจัดการเรียนรู้ ด้วยรูปแบบการนิเทศแบบชี้แนะสะท้อนคิด (Reflective Coaching Supervision)

1.3 การจัดการเรียนรู้เชิงรุก (Active Learning)

หน่วยงานทางการศึกษาดำเนินการจัดการเรียนรู้เชิงรุก (Active Learning) โดยดำเนินการส่งเสริมการจัดการเรียนรู้ผ่าน กระบวนการเรียนการสอน ที่เน้นให้ผู้เรียนมีส่วนร่วมและมีปฏิสัมพันธ์
กับกิจกรรมการเรียนรู้ผ่านการปฏิบัติที่หลากหลายรูปแบบ (Active Learning) มีการวัดและประเมินผล
ในชั้นเรียน เพื่อพัฒนา การเรียนรู้และสมรรถนะ ของผู้เรียน (Assessment for Learning) ทุกระดับ ประชุมและวางแผนพัฒนาความสามารถในการจัดการเรียนการสอนอ่านเขียนของครูผู้สอน เพื่อส่งเสริมศักยภาพ
การอ่านการเขียนของนักเรียน พัฒนาหลักสูตรและกระบวนการเรียนรู้บูรณการหลักปรัชญาของเศรษฐกิจพอเพียงสู่กระบวนการจัดการเรียนรู้เพื่อพัฒนาสมรรถนะของผู้เรียน มีการจัดทำโครงการพัฒนาสมรรถนะครูด้านการจัดการเรียนรู้และการวัดผลประเมินผล นำกระบวนการเรียนการสอนแบบ Active learning
ลงรายวิชาทุกวิชาของหลักสูตรศึกษานอกระบบ ระดับการศึกษาขั้นพื้นฐาน พุทธศักราช 2551 และจัดกิจกรรมการประกวดนวัตกรรมการจัดการเรียนรู้ Active Learning สู่สมรรถนะผู้เรียน พัฒนาศักยภาพครูผู้สอนภาษาอังกฤษในการจัดกิจกรรมการเรียนรู้ เพื่อพัฒนาสมรรถนะด้านการสื่อสารภาษาอังกฤษ (Communicative Competence) โดยใช้มาตรฐาน CEFR เป็นฐาน พร้อมทั้ง การอบรมครูและบุคลากรทางการศึกษาด้วยกระบวนการจัดการเรียนรู้ Active Learning แบบ Fundamental AL Training เพื่อสร้างการรับรู้กระบวนการจัดการเรียนรู้เชิงรุก (Active Learning) สู่สมรรถนะผู้เรียนให้กับครูและบุคลากรทางการศึกษาที่ยังไม่เคยผ่านการพัฒนาการจัดการเรียนรู้เชิงรุก Active Learning รวมถึง การนิเทศแบบชี้แนะสะท้อนคิด (Reflective Coaching Supervision) เพื่อให้ผู้เรียนมีผลงานหรือโครงงาน นวัตกรรมที่แสดงถึงการสร้างองค์ความรู้ด้วยตนเอง มีสมรรถนะสำคัญ และทักษะในศตวรรษที่ 21

1.4 การจัดการศึกษาในรูปแบบที่หลากหลาย เพื่อให้ทุกกลุ่มเข้าถึงการศึกษา

หน่วยงานทางการศึกษาดำเนินการจัดการศึกษาในรูปแบบที่หลากหลาย เพื่อให้ทุกกลุ่มเข้าถึงการศึกษา โดยมีการกำหนดแนวทาง และกระบวนการในการส่งต่อนักเรียนให้ได้รับการศึกษา
ในระดับที่สูงขึ้น หรือมีทักษะอาชีพในการดำรงชีวิต มีการสนับสนุนการจัดการศึกษาขั้นพื้นฐาน โดยบุคคล ครอบครัว (Home School) องค์กรชุมชน องค์กรเอกชน องค์กรวิชาชีพ และสถานประกอบการ
ในศูนย์การเรียน ตามมาตรา 12 แห่งพระราชบัญญัติการศึกษาแห่งชาติ พ.ศ. 2542 ซึ่งเป็นการศึกษา
ที่ให้ผู้เรียนได้เรียนรู้ด้วยตนเองตามความสนใจ ตามศักยภาพ ความพร้อมและโอกาส ส่งเสริมและสนับสนุนการจัดการศึกษาด้านเทคโนโลยีทางไกลผ่านดาวเทียม (DLTV) และเทคโนโลยีทางไกลผ่านเทคโนโลยีสารสนเทศ (DLIT) เพื่อสร้างความเป็นธรรมและลดความเหลื่อมล้ำในการเข้าถึงบริการทางการศึกษา
ที่มีคุณภาพ ทั้งนี้ มีการจัดการศึกษาให้ตรงต่อกลุ่มเป้าหมายที่หลากหลาย อาทิ ให้ความสำคัญในการรู้หนังสือของประชาชน โดยส่งเสริมและสนับสนุนให้ผู้ไม่รู้หนังสือ ผู้ลืมหนังสือ และประชาชนทั่วไปที่สนใจจะเรียนรู้ภาษาไทย ได้เรียนรู้ภาษาไทย สามารถฟัง พูด อ่าน เขียน ภาษาไทยได้ และคิดคำนวณเบื้องต้นเพื่อนำไปใช้ในชีวิตประจำวันได้ การจัดการศึกษานอกระบบระดับการศึกษาขั้นพื้นฐาน หลักสูตรการศึกษานอกระบบระดับการศึกษาขั้นพื้นฐาน พุทธศักราช 2551 ซึ่งเป็นการให้โอกาสผู้ที่พลาดโอกาสและขาดโอกาสได้รับการศึกษาในระบบที่จะได้รับการศึกษา การจัดการศึกษาระดับการศึกษาขั้นพื้นฐาน พุทธศักราช 2551
สำหรับกลุ่มเป้าหมายพิเศษ (ผู้พิการและเด็กด้อยโอกาส) รวมถึง การจัดการศึกษาต่อเนื่อง การศึกษา
เพื่อพัฒนาสังคมและชุมชน และกิจกรรมการเรียนรู้หลักปรัชญาของเศรษฐกิจพอเพียง

นอกจากนี้ วิทยาลัยเกษตรและเทคโนโลยีสุราษฎร์ธานี เปิดสอนหลักสูตรประกาศนียบัตรวิชาชีพ(ปวช.) ในโครงการอาชีวศึกษาเพื่อการพัฒนาชนบท (อศ.กช.) เป็นการจัดการศึกษาสำหรับประชาชน
วัยทำงาน ด้านอาชีพเกษตรกรรม โดยไม่ต้องเสียค่าใช้จ่าย และวิทยาลัยฯ จัดครูไปสอนที่แหล่งเรียนรู้ชุมชนและในฤดูกาลที่ว่างจากการประกอบอาชีพเกษตรกรรม เป็นต้น อีกทั้ง วิทยาลัยในสังกัดอาชีวศึกษา
ได้มีการจัดทำแผนรับนักเรียนผู้มีความบกพร่องทางร่างกายในปีการศึกษา ๒๕๖๖ เพื่อพัฒนาผู้เรียน
ให้มีคุณลักษณะอันพึงประสงค์ ความรู้ และทักษะวิชาชีพ และให้ผู้เรียนสามารถนำความรู้และทักษะวิชาชีพ ไปเสริมทักษะอาชีพในอนาคต

1.5 การจัดการศึกษาในรูปแบบทวิภาคี / การส่งเสริมการฝึกประสบการณ์หรือการฝึกปฏิบัติงานจริงของผู้เรียนร่วมกับผู้ประกอบการ

หน่วยงานทางการศึกษาดำเนินการ การจัดการศึกษาในรูปแบบทวิภาคี / การส่งเสริม
การฝึกประสบการณ์หรือการฝึกปฏิบัติงานจริงของผู้เรียนร่วมกับผู้ประกอบการ ดำเนินการสำรวจความพร้อมของสถานประกอบการ หน่วยงาน องค์การ ในการจัดการระบบทวิภาคีร่วมกับสถานศึกษา และดำเนินการ
ทำบันทึกข้อตกลงความร่วมมือ (MOU) มีการจัดกระบวนการเรียนรู้ โดยความร่วมมือระหว่างสถานศึกษา
กับสถานประกอบการ จัดทำแผนกระบวนการเรียนรู้ ดำเนินการจัดทำแผนการเรียนรู้และแผนการฝึกอาชีพร่วมกับสถานประกอบการสอดคล้องกับการฝึกอาชีพของผู้เรียนในสถานประกอบการ ซึ่งมีกระบวนการ
อาทิ จัดการเรียนการสอนวิชาชีพ และการวัดผลประเมินผลนักศึกษา กำหนดระเบียบข้อบังคับเกี่ยวกับ
การเรียนรู้ตามหลักสูตร การวัดและประเมินผลรายวิชาและการฝึกอาชีพ เป็นการประเมินผลร่วมกันระหว่างสถานศึกษาและสถานประกอบการ เป็นต้น

1.6 Re-skill, Up-skill, New-skill ในกลุ่มวัยเรียน/วัยรุ่น วัยแรงงาน และวัยผู้สูงอายุ

หน่วยงานทางการศึกษาดำเนินการ Re-skill, Up-skill, New-skill ในกลุ่มวัยเรียน/วัยรุ่น
วัยแรงงาน และวัยผู้สูงอายุ ระบุว่า มีจัดการเรียนการสอนตามโครงการอาชีวศึกษาเพื่อการพัฒนาชนบท
(อศ.กช.) และร่วมมือกับการไฟฟ้าฝ่ายผลิตแห่งประเทศไทยขยายผลโครงการชีววิถีเพื่อการพัฒนาอย่างยั่งยืน
สู่ชุมชน มีการจัดการเรียนการสอนตามโครงการอาชีวศึกษาอยู่ประจำ เรียนฟรี มีอาชีพ และจัดตั้ง
ศูนย์การเรียนรู้ ไปให้ความรู้แก่ชุมชนมีการจัดการศึกษาเพื่อพัฒนาความรู้ ความสามารถและทักษะ
ในการประกอบอาชีพของบุคคล โดยการพัฒนาหลักสูตรเดิมที่มีใหม่ ให้เข้ากับบริบทของสภาพแวดล้อมปัจจุบัน อาทิ หลักสูตรการแปรรูปสมุนไพร หลักสูตรการทำเครื่องดื่มสุขภาพ หลักสูตรการทำอาหารคาว / หลักสูตรการทำอาหารว่าง หลักสูตรฝึกอบรมระยะสั้น จะเน้นในสาขาวิชาที่สอดรับกับนโยบายรัฐบาล
ในการพัฒนาประเทศทั้งอุตสาหกรรมเดิม (First S-Curve) และอุตสาหกรรมใหม่ (New S-Curve)
อาทิ รถไฟความเร็วสูง พลังงานแห่งอนาคต สมาร์ทฟาร์มเมอร์ ฯลฯ และหลักสูตรการตกแต่งกระเป๋า
/ การตกแต่งกระเป๋ากระจูด/ การตกแต่งหมวก D.I.Y. ทั้งนี้ ยังมีการพัฒนาหลักสูตรเดิม และนำมาต่อยอด
ของหลักสูตร เพื่อผู้เรียนสามารถนำผลิตภัณฑ์ / สินค้า ส่งออกจำหน่ายได้ ง่ายต่อการขนส่ง เพิ่มมูลค่าสินค้าและรายได้ และมีการดำเนินการสำรวจความต้องการของผู้เรียน และจัดทำหลักสูตรขึ้นมาใหม่ ให้ตรงความต้องการของผู้เรียน เพื่อนำไปประกอบอาชีพ หารายได้ในการดำรงชีวิตประวันได้ เป็นต้น

1.7 การขับเคลื่อน Soft Power เพื่อเสริมสร้างศักยภาพและพัฒนาคุณลักษณะผู้เรียน

หน่วยงานทางการศึกษาดำเนินการขับเคลื่อน Soft Power เพื่อเสริมสร้างศักยภาพ
และพัฒนาคุณลักษณะผู้เรียน โดยจัดทำกรอบหลักสูตรระดับท้องถิ่นที่สอดคล้องกับเป้าหมาย จุดเน้น สาระท้องถิ่น และสอดคล้องแผนการศึกษาแห่งชาติ พ.ศ. ๒๕๖๐-๒๕๗๙ ส่งเสริมให้สถานศึกษาจัดการศึกษา
ให้ผู้เรียนมีความรู้ มีทักษะการเรียนรู้ และทักษะที่จำเป็นในศตวรรษที่ ๒๑ อย่างครบถ้วน และสนับสนุน
ให้สถานศึกษาจัดการเรียนการสอนประวัติศาสตร์ชาติไทยและหน้าที่พลเมืองในการส่งเสริมคุณลักษณะ
อันพึงประสงค์ผ่านสื่อการสอนรูปแบบต่างๆ มีการวางแผนพัฒนาและส่งเสริมผู้เรียนให้ได้รับการพัฒนา
พหุปัญญารายบุคคล โดยมีเครื่องมือคัดกรอง/สำรวจแวว/วัดความสามารถ ความถนัด สถานศึกษา
จัดการเรียนรู้ที่หลากหลายตอบสนองความแตกต่างทางพหุปัญญาของผู้เรียน โดยบุคลากรทางการศึกษา
และคณะครูออกแบบการจัดการเรียนรู้ที่หลากหลาย บูรณการสอดคล้องตามบริบทและวัฒนธรรม คำนึงถึงความแตกต่างของแต่ละบุคคล ความความถนัด ความสนใจ ส่งผลต่อการพัฒนาผู้เรียนให้เต็มตามศักยภาพ พร้อมทั้ง ดำเนินการบนพื้นฐานของธรรมชาติ และบริบทของสถานศึกษา และธรรมชาติวิชาที่จะสามารถแสดงให้เห็นถึงการบูรณาการการจัดการเรียนรู้เชิงรุก (Active Learning) กับแหล่งเรียนรู้ในท้องถิ่นได้อย่างแท้จริง และมีการประสานงานกับชุมชนโดยรอบเพื่อเสริมสร้างคุณภาพผลิตภัณฑ์ในชุมชน รวมทั้งส่งเสริมนักเรียน นักศึกษาในการเป็นผู้ประกอบการผ่านโครงการเพิ่มประสิทธิภาพศูนย์บ่มเพาะผู้ประกอบการอาชีวศึกษา นอกจากนี้ ยังมีการจัดกิจกรรมและโครงการต่างๆ อาทิ โครงการพัฒนาการเรียนรู้และสถานศึกษา
ด้วยศาสตร์พระราชาเพื่อเสริมสร้างคุณลักษณะอันพึงประสงค์ โครงการอบรมเชิงปฏิบัติการการเรียนการสอนโดยใช้ทฤษฎีพหุปัญญาเป็นฐานเพื่อพัฒนาทักษะชีวิตสำหรับนักเรียนในสถานศึกษา โครงการการเสริมสร้างการจัดการศึกษาแนวพุทธ ด้วยการจัดการเรียนรู้แบบ Active Learning และโครงการขับเคลื่อนหลักสูตร
ต้านทุจริตศึกษา(หลักสูตรการศึกษาขั้นพื้นฐาน) เป็นต้น

 2. การดำเนินการของสถานศึกษาในพื้นที่ที่สังกัดกระทรวงศึกษาธิการ ตามข้อ 1 ส่งผลต่อการพัฒนาศักยภาพคนช่วงวัยเรียน/วัยรุ่นในพื้นที่อย่างไร

 หน่วยงานทางการศึกษาการดำเนินการของสถานศึกษาในพื้นที่ที่สังกัดกระทรวงศึกษาธิการ ส่งผลต่อการพัฒนาศักยภาพคนช่วงวัยเรียน/วัยรุ่น โดยผู้เรียนมีสมรรถนะในการเป็นผู้ประกอบการ
หรือประกอบอาชีพอิสระ ผู้เรียนมีสมรรถนะในการประกอบธุรกิจออนไลน์ หรือสามารถนำเทคโนโลยีดิจิทัล
มาใช้ในการสร้างอาชีพหรือธุรกิจมีการพัฒนาทักษะความสามารถที่สอดรับกับทักษะในศตวรรษที่ ๒๑
โดยเฉพาะทักษะด้านการคิดวิเคราะห์ สังเคราะห์ ความสามารถในการแก้ปัญหาที่ซับซ้อน ความคิดสร้างสรรค์ การทำงานร่วมกับผู้อื่น มีการพัฒนาทักษะด้านภาษา ศิลปะ ทักษะด้านดิจิทัล และความสามารถ
ในการใช้เทคโนโลยีที่สอดคล้องกับความสามารถ ความถนัดและความสนใจ ผู้เรียนมีอาชีพ สร้างรายได้
ให้กับตนเองและครอบครัว บุคคลากรทางการศึกษาสามารถออกแบบและจัดการเรียนรู้เชิงรุก
(Active Learning) เพื่อพัฒนาสมรรถนะสำคัญ และทักษะในศตวรรษที่ 21 ของผู้เรียน ครูสอนภาษาอังกฤษในระดับชั้นประถมศึกษาและมัธยมศึกษาที่ได้รับการพัฒนาและยกระดับความรู้ภาษาอังกฤษ
โดยใช้กรอบมาตรฐานความสามารถทางภาษาอังกฤษ (CEFR) และความสำเร็จของการดำเนินโครงการพัฒนาการจัดการเรียนรู้เพื่อเสริมสร้างสมรรถนะผู้เรียนที่ตอบสนองการเปลี่ยนแปลงศตวรรษที่ 21

 3. สถานศึกษาในพื้นที่ที่สังกัดกระทรวงศึกษาธิการ มีการบูรณาการความร่วมมือกับภาครัฐ
และผู้ประกอบการภาคเอกชนในการส่งเสริมให้ผู้เรียนได้ฝึกประสบการณ์หรือการฝึกปฏิบัติงานจริง หรือไม่ อย่างไร

 หน่วยงานทางการศึกษามีการบูรณาการความร่วมมือกับภาครัฐและผู้ประกอบการภาคเอกชน
ในการส่งเสริมให้ผู้เรียนได้ฝึกประสบการณ์หรือการฝึกปฏิบัติงานจริง ซึ่งเป็นการจัดการเรียนการสอน
เพื่อสนองนโยบายของรัฐบาล และมีการลงนามนามความร่วมมือ (MOU) ระหว่างสำนักงานคณะกรรมการ
การอาชีวศึกษา กับ สถานประกอบการในการส่งเสริมการจัดการเรียนการสอนและระดับสถานศึกษาได้ลงนามความร่วมมือกับสถานประกอบการ มีการส่งเสริม สนับสนุน ให้สถานศึกษาเข้าร่วมโครงการคอนเน็กซ์อีดี ภายใต้การสนับสนุนของภาคเอกชน ได้แก่ ๑) บริษัท ทรูคอร์ปอเรชั่น ๒) บริษัท ไทยเบฟเวอเรจ จำกัด
๓) บริษัท ซีพีออล์ จำกัด และสนับสนุนบุคลากรแกนนำ School Partner ซึ่งเป็นตัวแทนของภาคเอกชน
ในการช่วยเหลือ กำกับ ติดตาม การดำเนินงาน นอกจากนั้น ผู้เรียนได้รับประกาศนียบัตรรับรองสมรรถนะบุคคลจากสถานประกอบการเมื่อผ่านการฝึกประสบการณ์วิชาชีพ

 4. การดำเนินการของสถานศึกษาในพื้นที่ที่สังกัดกระทรวงศึกษาธิการ ตามข้อ 1 มีปัญหาอุปสรรค/ข้อจำกัดในการดำเนินงานในด้านต่าง ๆ หรือไม่ อย่างไร

 หน่วยงานทางการศึกษา ได้ระบุปัญหาอุปสรรค และข้อเสนอแนะในการดำเนินงานในด้านต่าง ๆ ดังนี้

| **ปัญหาอุปสรรค** | **ข้อเสนอแนะ/แนวทางแก้ไข** |
| --- | --- |
| **ด้านบุคลากร**- ขาดแคลนบุคลากรสายสนับสนุนของสถานศึกษาในสังกัดหลายอัตรา- ขาดอัตรากำลังบุคลากร พนักงานราชการกลุ่มงานบริหารทั่วไป พนักงานราชการ (ครู) - ขาดอัตรากำลังข้าราชการครู และบุคลากรที่เชี่ยวชาญเฉพาะด้านเทคโนโลยี- ขาดงบประมาณในการพัฒนาครูและบุคลากรทางการศึกษา ตามความต้องการของสถานศึกษาไม่เพียงพอ- ภารกิจเรื่องงานการเงินและพัสดุเป็นภาระที่เกินกำลังและสร้างความเครียดให้กับครู ส่งผลต่อขวัญกำลังใจและการปฏิบัติงานด้านการสอน- เครื่องมือ/รูปแบบ/วิธีการประเมินสมรรถนะสำคัญของผู้เรียนไม่มีความชัดเจน | - เพิ่มอัตรากำลัง สายสนับสนุน (พนักงานราชการ)- เพิ่มอัตรากำลัง สายการสอนพนักงานราชการ (ครู)- เพิ่มอัตรากำลังข้าราชการครู- สนับสนุนงบประมาณสนับสนุนในการจ้างบุคลากร- จัดหาผู้รับผิดชอบงานการเงินและพัสดุแทนครูผู้สอน- จัดหา/พัฒนาบุคลากรให้มีความเชี่ยวชาญ- พัฒนาครูเกี่ยวกับการพัฒนา/ใช้เครื่องมือประเมินสมรรถนะสำคัญของผู้เรียน- ปรับการวัดและประเมินผลระดับชาติให้สอดคล้องกับการจัดกิจกรรมการเรียนรู้แบบ Active Learning- ปรับปรุงหลักสูตรให้มีความยืดหยุ่นและมีการบูรณาการข้ามกลุ่มสาระการเรียนรู้ |
| **ด้านงบประมาณ** -งบประมาณไม่เพียงพอในการบริหารจัดการ- การจัดสรรงบประมาณไม่เพียงพอ หรือถูกปรับลด ทำให้ต้องปรับแผนการดำเนินงาน หรือดำเนินงานได้ไม่ครอบคลุมกลุ่มเป้าหมาย- การจัดสรรงบประมาณ งบดำเนินงาน ภายใต้แผนงานบุคลากรภาครัฐ มีการแบ่งจัดสรรเป็นหลายงวด ทำให้การบริหารงบประมาณค่อนข้างยากและล่าช้า- ไม่มีงบประมาณสนับสนุนสถานศึกษา/ สนับสนุนการฝึกทักษะอาชีพให้กับผู้เรียน | - ควรจัดให้มีงบประมาณสำหรับการดำเนินงาน เช่น งบประมาณในการนิเทศ ติดตามการวัดและการประเมินผล ให้กับหน่วยงานที่ดำเนินการรูปแบบการจัดการศึกษาขั้นพื้นฐานโดยครอบครัว- ไม่ควรจะปรับลดงบประมาณลง เนื่องจากทำให้เกิดความยุ่งยากในการบริหาร- การจัดสรรงบบุคลากร งบดำเนินงาน ภายใต้แผนงานของรัฐ ไม่ควรแบ่งการจัดสรรหลายงวดเกินไป อย่างมากไม่ควรเกิน 6 เดือน/งวด- จัดสรรงบประมาณสนับสนุนคุรุภัณฑ์ฝึกทักษะอาชีพให้กับผู้เรียน |
| **ด้านสื่อการเรียนการสอน** - ขาดแคลนครุภัณฑ์ในการผลิตสื่อการเรียนการสอน- ขาดแคลนสื่อการเรียนการสอนในสาขาใหม่- การเลือกใช้สื่อการเรียนการสอนไม่ตรงตามตัวชี้วัดและตรงตามความแตกต่างของผู้เรียนรายบุคคล- การขาดแคลนอุปกรณ์ในการเข้าถึงสื่อเทคโนโลยีสมัยใหม่ ความเสื่อมสภาพของสื่อการเรียนการสอนที่ใช้มาเป็นระยะเวลานาน | -จัดสรรงบประมาณในการจัดหาครุภัณฑ์เพื่อพัฒนาด้านสื่อการเรียนการสอน เพิ่มขึ้น-จัดสรรงบประมาณในการจัดซื้อสื่อการเรียนการสอนในสาขาใหม่ เพื่อให้ทันต่อการจัดการเรียนการสอนสาขาใหม่- อบรม/ประชุมเชิงปฏิบัติการ พัฒนาส่งเสริมให้บุคลากร มีความรู้และประสบการณ์ในการผลิต/ใช้สื่อนวัตกรรมทางการศึกษาที่ตรงตามตัวชี้วัดและตรงตามความแตกต่างของผู้เรียนรายบุคคล |
| **ด้านอุปกรณ์สารสนเทศ**-ขาดวัสดุอุปกรณ์ด้านสารสนเทศในการจัดการเรียนการสอนของผู้เรียนที่มีคุณภาพคอมพิวเตอร์ เครื่องพิมพ์ กล้องดิจิทัล โทรทัศน์ | - สนับสนุนอุปกรณ์ด้านสารสนเทศที่มีประสิทธิภาพต่อการใช้งาน คอมพิวเตอร์ เครื่องพิมพ์ กล้องดิจิทัล โทรทัศน์ |
| **ด้านเครือข่ายอินเทอร์เน็ต** -พื้นที่เครือข่ายอินเตอร์เน็ต มีจำกัด และประสิทธิภาพของเครือข่ายอินเทอร์เน็ตในการเข้าถึงข้อมูล | -จัดสรรงบประมาณปรับปรุงอุปกรณ์กระจายสัญญาณให้สามารถกระจายสัญญาณได้ครอบคลุม และมีเสถียรภาพยิ่งขึ้น |
| **ด้านอื่น ๆ**  | - |